Márai Sándor-díj

A Márai Sándor-díj írói életműért vagy a díj adományozását megelőző évben megjelentetett kimagasló értékű prózakötetért, valamint magyar író külföldi elismerést szerzett munkásságáért adományozható állami kitüntetés, a mindenkori kulturáért felelős miniszter által adományozható művészeti középdíj. A magyar irodalom egyik legmagasabb szakmai elismerése.

A díjat – amelynek jutalomösszege adózás után körülbelül 650.000 Ft/fő –  régebben évente, január 22-én, a Magyar Kultúra Napján két vagy három személy kapja, akik közül az egyiknek határon túlinak kell lennie. Volt olyan év is amikor nem adományozták (2014). Az utóbbi években kétévente egy Márai Sándor-díj adományozható, és a díjat március 15-én adják át további művészeti középdíjakkal és állami kitüntetésekkel együtt.

A kitüntetett adományozást igazoló okiratot és érmet kap. Az érem kerek alakú, bronzból készült, átmérője nyolcvan, vastagsága nyolc milliméter. Az érem Csikai Márta szobrászművész alkotása, egyoldalas, Márai Sándor domború arcképét ábrázolja, és MÁRAI SÁNDOR-DÍJ (1900–1989) felirattal van ellátva.

A Márai Sándor-díjon kívül állami irodalmi középdíjak még a 35 év alatti, jelentős irodalmi alkotásokat létrehozó vagy fiatal korukhoz képest jelentős irodalmi munkássággal rendelkező szerzőknek adományozható Gérecz Attila-díj, valamint az irodalom bármely területén kimagasló eredményekért adományozható József Attila-díj. Drámaírók is megkaphatják továbbá a színházi területen kiemelkedő munkásságot felmutató művészeknek és művészeti szakembereknek adományozható Jászai Mari-díjat, így részben ez is irodalmi díjnak tekinthető.  Kásler Miklós, az Emberi Erőforrások Minisztériumának minisztere ezen felül 2019-ben saját hatáskörben megalapította a Herczeg Ferenc-díjat, mely Herczeg Ferenc szellemi és irodalmi örökségét méltóképpen képviselő kiemelkedő fikciós vagy dokumentarista jellegű történeti irodalmi – történetírói, történelmi regény vagy történelmi dráma írói – teljesítmény elismerésére adományozható.

Ezzel együtt már öt, az irodalom területén elért kiemelkedő munkásságért adományozható állami középdíj létezik, melyek érdekessége, hogy mindegyik egyfokozatú, fokozati különbség nincs közöttük, pro forma mindegyik egyenrangú mindegyikkel, és egyik elnyerése sem előfeltétele a másik esetleges későbbi adományozásának. Az utóbbi évek díjadományzási gyakorlatából azonban úgy tűnik, nem olyan ritka a több egyenrangú középdíj egymás utáni adományozása sem ugyanazon szerző részére. Fiatalabb szerzők esetében persze természetes módon fordul elő, hogy előtt Gérecz Attila-díjat, majd pályájuk egy későbbi szakaszában esetleg József Attila-díjat adományoznak a részükre, miként ugyanúgy előfordult, hogy valaki előbb Márai Sándor-díjatat, nem sokkal később József Attila-díjat is kapott, vagy éppenséggel fordítva.

Díjazottak
2023 – Sarusi Mihály
2022
2021 – Nagy Zoltán Mihály
2019 – Faludi Ádám, Fehér Béla
2018 –
2017 -- Berta Zsolt
2016 – nem adták ki a díjat
 2015 - Tompa Andrea
2014 – nem adták ki a díjat
 2013 – Kontra Ferenc
 2012 – Hász Róbert, Mózes Attila, Oláh János
 2011 – Farkas Péter, Majoros Sándor, Pályi András
 2010 – Kemenes Géfin László, Kemény István, Vathy Zsuzsa
 2009 – Békés Pál, Háy János, Molnár Vilmos
 2008 – Bogdán László, Darvasi László, Petőcz András
 2007 – Grendel Lajos, Márton László, Tóth Krisztina
 2006 – Berniczky Éva, Dragomán György, Nádas Péter
 2005 – Karátson Endre, Láng Zsolt, Németh Gábor
 2004 – Kukorelly Endre, Monoszlóy Dezső, Péterfy Gergely
 2003 – Bordás Győző, Rakovszky Zsuzsa, Szilágyi István
 2002 – Bálint Tibor, Bartis Attila, Garaczi László
 2001 – Barnás Ferenc, Esterházy Péter, Határ Győző
 2000 – Domahidy András, Sándor Iván, Závada Pál
 1999 – Lengyel Péter, Tar Sándor
 1998 – Gion Nándor, Krasznahorkai László
 1997 – Ferdinandy György, Kardos G. György
 1996 – Bodor Ádám, Kertész Imre, Mándy Iván (posztumusz)

Források

Jegyzetek

További információk
 PIM.hu
 PIM.hu

Magyar irodalmi díjak